**ΤΟ ΕΙΔΙΚΟ ΠΡΟΓΡΑΜΜΑ ΓΙΑ ΤΗΝ ΠΑΡΟΧΗ ΤΟΥ ΠΙΣΤΟΠΟΙΗΤΙΚΟΥ ΠΑΙΔΑΓΩΓΙΚΗΣ ΚΑΙ ΔΙΔΑΚΤΙΚΗΣ ΕΠΑΡΚΕΙΑΣ ΤΩΝ ΑΠΟΦΟΙΤΩΝ ΤΟΕ**

**ΑΝΑΓΚΑΙΟΤΗΤΑ – ΣΚΟΠΟΣ ΤΟΥ ΠΡΟΓΡΑΜΜΑΤΟΣ**

Σύμφωνα με την παρ. 2 του άρθ. 2 του ν.3848/2010 (ΦΕΚ, 71 Α΄) όπως έχει τροποποιηθεί και ισχύει σήμερα (άρθρο 111 του ν. 4547/2018 (ΦΕΚ 102/τ.Α/12-6-2018), αναγκαία προϋπόθεση διορισμού στη δημόσια πρωτοβάθμια και δευτεροβάθμια εκπαίδευση αποτελεί η πιστοποίηση της παιδαγωγικής και διδακτικής επάρκειας των εκπαιδευτικών.

Σύμφωνα με την περ. α’ της παρ. 3 του άρθρου 2 ν.3848/2010 (ΦΕΚ, 71 Α΄) όπως έχει τροποποιηθεί με την παρ. 22 του άρθρου 36 ν.4186/2013 (ΦΕΚ, 193 Α΄) και ισχύει σήμερα, η παιδαγωγική και διδακτική επάρκεια πιστοποιείται, μεταξύ άλλων, και με βεβαίωση περί επιτυχούς παρακολούθησης Ειδικού Προγράμματος Σπουδών τουλάχιστον εξαμηνιαίας διάρκειας, το οποίο παρέχεται από τμήμα Ανώτατου Εκπαιδευτικού Ιδρύματος (Α.Ε.Ι.) ή από ομάδες συνεργαζόμενων τμημάτων του ίδιου ή περισσότερων Α.Ε.Ι. σε αποφοίτους τμημάτων που έχουν τα ειδικά τυπικά προσόντα διορισμού στην πρωτοβάθμια ή δευτεροβάθμια εκπαίδευση σύμφωνα με τις ισχύουσες διατάξεις. Το πρόγραμμα αυτό καταρτίζεται με απόφαση της Συγκλήτου του οικείου Α.Ε.Ι., εγκρίνεται από τον Υπουργό Παιδείας και Θρησκευμάτων, ύστερα από γνώμη του Ινστιτούτου Εκπαιδευτικής Πολιτικής (Ι.Ε.Π.), και αξιολογείται μετά το πρώτο έτος λειτουργίας του, εν συνεχεία δε κάθε τέσσερα έτη, σύμφωνα με τις ισχύουσες διατάξεις.

Η Γενική Συνέλευση του ΤΟΕ με απόφασή της, ενέκρινε διατμηματικό Ειδικό Πρόγραμμα Σπουδών για την απόκτηση Πιστοποιητικού Παιδαγωγικής και Διδακτικής Επάρκειας από τους πτυχιούχους του Τμήματος, σε συνεργασία με το Τμήμα Φιλοσοφίας – Παιδαγωγικής – Ψυχολογίας. Η πρόταση που κατατέθηκε, σύμφωνα με τα ανωτέρω από το ΤΟΕ στο Υπουργείο Παιδείας Έρευνας και Θρησκευμάτων εγκρίθηκε. Οπότε εκδόθηκε στο **ΦΕΚ 2281/τ.Β/05-07-2017**, η Υπουργική απόφαση με αριθμό 103932/Δ2 και θέμα: «Έγκριση Ειδικού Προγράμματος Σπουδών Παιδαγωγικής και Διδακτικής Επάρκειας παρεχομένου από το Τμήμα Οικονομικών Επιστημών του Εθνικού και Καποδιστριακού Πανεπιστημίου Αθηνών σε συνεργασία με το Τμήμα Φιλοσοφίας, Παιδαγωγικής και Ψυχολογίας του ΕΚΠΑ».

**Βασικός σκοπός** του Ειδικού Προγράμματος Σπουδών είναι οι πτυχιούχοι του Τμήματος Οικονομικών Επιστημών του ΕΚΠΑ να αποκτήσουν:

α)Τις απαραίτητες παιδαγωγικές και διδακτικές γνώσεις, ικανότητες και δεξιότητες για να σχεδιάζουν και να υλοποιούν με επιτυχία εκπαιδευτικό έργο.

Β) Το Πιστοποιητικό Παιδαγωγικής και Διδακτικής Επάρκειας που είναι απαραίτητο τυπικό προσόν για τη διδασκαλία (άρθρο 2, παρ. θ και άρθρο 111 του ν**. 4547/2018 (ΦΕΚ 102/τ.Α/12-6-2018**).

**ΠΡΟΓΡΑΜΜΑ ΜΑΘΗΜΑΤΩΝ ΑΝΑ ΕΞΑΜΗΝΟ**

**Ι. Εξάμηνο Σπουδών**

* Θεμελιώδη ζητήματα της παιδαγωγικής επιστήμης (Θ/3 ώρες εβδομαδιαία)
* Εξελικτική Ψυχολογία (Θ/3 ώρες εβδομαδιαία)
* Διδακτική Οικονομικών Ι (Θ/3 ώρες εβδομαδιαία)
* Αναλυτικά Προγράμματα Οικονομικών (Θ/3 ώρες εβδομαδιαία)

**ΙΙ. Εξάμηνο Σπουδών**

* Παιδαγωγική Ψυχολογία (Θ/3 ώρες εβδομαδιαία)
* Διδακτική Οικονομικών ΙΙ (Ε/3 ώρες εβδομαδιαία)
* Μικροδιδασκαλία Οικονομικών (Ε/3 ώρες εβδομαδιαία).

**Πρακτική άσκηση (υποχρεωτική)**

Σημειώνεται ότι σύμφωνα με απόφαση της Γενικής Συνέλευσης του ΤΟΕ (19ης/12/2012) που αναφέρεται και στον οδηγό Σπουδών του Τμήματος (Οδηγός Σπουδών 2016, σελ.50), κάθε μάθημα που παρέχεται από το ΤΟΕ, λαμβάνει **7 πιστωτικές μονάδες ECTS** (European Credit Transfer and Accumulation System)**.**

Επίσης, με ανάλογη απόφαση και η Πρακτική άσκηση εκτιμάται ως μάθημα, και επομένως λαμβάνει 7 πιστωτικές μονάδες.

Δεδομένου ότι, η κάθε μάθημα (και η πρακτική άσκηση) λαμβάνει **7 πιστωτικές μονάδες ECTS, το σύνολο των πιστωτικών μονάδων του Ειδικού Προγράμματος Σπουδών** για την απόκτηση του ΠΠΔΕ, είναι **56 ECTS.**

**ΔΟΜΗ ΕΙΔΙΚΟΥ ΠΡΟΓΡΑΜΜΑΤΟΣ ΣΠΟΥΔΩΝ**

Το Ειδικό Πρόγραμμα Σπουδών για την παροχή Πιστοποιητικού Παιδαγωγικής και Διδακτικής Επάρκειας των αποφοίτων του ΤΟΕ δομείται με βάση τις παρακάτω θεματικές ενότητες.

**Ι. ΘΕΜΑΤΙΚΕΣ ΕΝΟΤΗΤΕΣ**

Σύμφωνα με τις κείμενες διατάξεις για την απόκτηση του εν λόγω πιστοποιητικού παιδαγωγικής και διδακτικής επάρκειας τα μαθήματα/διδακτικά αντικείμενα είναι απαραίτητο να εμπίπτουν στις παρακάτω θεματικές περιοχές:

(α) Θέματα εκπαίδευσης και αγωγής

(β) Θέματα μάθησης και διδασκαλίας

(γ) Ειδική διδακτική και πρακτική άσκηση

**ΙΙ. ΜΑΘΗΜΑΤΑ ΑΝΑ ΘΕΜΑΤΙΚΗ ΕΝΟΤΗΤΑ**

Τα μαθήματα ανά θεματική ενότητα έχουν ως εξής:

**Θεματική Α: Εκπαίδευση και Αγωγή**

Α.1. Θεμελιώδη ζητήματα της παιδαγωγικής επιστήμης (Θεωρητικό μάθημα, 3ώρες εβδομαδιαία).

Α.2. Παιδαγωγική Ψυχολογία (Θεωρητικό μάθημα, 3ώρες εβδομαδιαία

**Θεματική Β: Μάθηση και Διδασκαλία**

Β.1. Εξελικτική Ψυχολογία: (Γνωστική Ψυχολογία - Ψυχολογία Εφήβου) (Θεωρητικό μάθημα, 3ώρες εβδομαδιαία)

Β.2. Διδακτική Οικονομικών Ι(Θεωρητικό μάθημα, 3ώρες εβδομαδιαία)

B.3. Αναλυτικά Προγράμματα Οικονομικών: (ΑΠΣ Οικονομικών Μαθημάτων) (Θεωρητικό μάθημα, 3ώρες εβδομαδιαία).

**Θεματική Γ: Ειδική διδακτική και πρακτική άσκηση**

Γ.1. Διδακτική Οικονομικών ΙΙ (Χρήση Νέων Τεχνολογιών - Ειδικά θέματα Διδασκαλίας Οικονομικών) (Εργαστηριακό μάθημα, 3ώρες εβδομαδιαία)

Γ.2. Μικροδιδασκαλία Οικονομικών (Εργαστηριακό μάθημα, 3ώρες εβδομαδιαία)

Γ.3. Πρακτική άσκηση

**ΙΙΙ. ΑΝΑΛΥΤΙΚΟ ΠΕΡΙΕΧΟΜΕΝΟ ΜΑΘΗΜΑΤΩΝ**

Το αναλυτικό περιεχόμενο κάθε μαθήματος ανά θεματική ενότητα έχει ως εξής:

**Θεματική Α: Εκπαίδευση και Αγωγή**

Α.1. Θεμελιώδη ζητήματα της παιδαγωγικής επιστήμης (Θεωρητικό μάθημα, 3ώρες εβδομαδιαία)

* Γενικές έννοιες των Επιστημών Αγωγής.
* Ανάπτυξη και κρίση στην εκπαίδευση. Μεταρρυθμίσεις, εκπαιδευτικές αλλαγές και επιδράσεις στη σύγχρονη εκπαιδευτική πράξη.
* Σύγχρονες προκλήσεις στην εκπαιδευτική και διδακτική πράξη.
* Εκπαιδευτικές πρακτικές για την αντιμετώπιση νέων προκλήσεων στη σύγχρονη διδακτική πράξη

Α.2. Παιδαγωγική Ψυχολογία (Θεωρητικό μάθημα, 3ώρες εβδομαδιαία)

* Θεωρίες μάθησης και εφαρμογή τους στη διδακτική πράξη
* Κίνητρα μαθητών - Μάθηση -Επίλυση προβλημάτων
* Διαχείριση σχολικής τάξης
* Αντιμετώπισης προβλημάτων μαθητών
* Ατομικές διαφορές μαθητών
* Διαφορετικότητα στην τάξη

**Θεματική Β: Μάθηση και Διδασκαλία**

**Β.1. Εξελικτική Ψυχολογία: (Γνωστική Ψυχολογία - Ψυχολογία Εφήβου)** (Θεωρητικό μάθημα, 3ώρες εβδομαδιαία)

* Θεωρίες μάθησης.
* Έμφαση στην γνωστική ανάπτυξη του εφήβου.
* Βασικά θέματα ψυχολογίας εφήβου (διαμόρφωση ταυτότητας, διαπροσωπικές σχέσεις και επιλογές στην εφηβεία)

**Β.2. Διδακτική Οικονομικών Ι** (Θεωρητικό μάθημα, 3ώρες εβδομαδιαία)

* Μελέτη βασικών θεμάτων οργάνωσης διδασκαλίας Οικονομικών
* Μελέτη εφαρμογής στρατηγικών άμεσης και έμμεσης διδασκαλίας οικονομικών μαθημάτων (Γενικού και Επαγγελματικού Λυκείου) καθώς και υλοποίησης σχολικών δραστηριοτήτων (π.χ. «Οικονομία και Εγώ» (Δημοτικό και Γυμνάσιο), «Εικονική Επιχείρηση» (Λύκειο) κά
* Μελέτη μεθόδων και τεχνικών Αξιολόγησης στη διδακτική των Οικονομικών
* Μελέτη ειδικών θεμάτων διαχείρισης σχολικής τάξης: Περιπτώσεις μελέτης από τη διδασκαλία Οικονομικών σε ΕΠΑΛ, ΓΕΛ (αντιμετώπιση προβλημάτων κατά τη διεξαγωγή διδασκαλιών οικονομικών μαθημάτων κά)

**B.3. Αναλυτικά Προγράμματα Οικονομικών: (ΑΠΣ Οικονομικών Μαθημάτων)** (Θεωρητικό μάθημα, 3ώρες εβδομαδιαία)

* Θεωρητική προσέγγιση Αναλυτικών Προγραμμάτων Σπουδών
* Συγκριτική μελέτη ΑΠΣ Οικονομικών Μαθημάτων σε διεθνές επίπεδο (Ευρωπαϊκών κά)
* Συγκριτική διαχρονική μελέτη ΑΠΣ Οικονομικών Μαθημάτων Ελληνικής Γενικής, Τεχνικής και Επαγγελματικής Εκπαίδευσης.
* Συγκριτική μελέτη εφαρμογής μεθόδων και τεχνικών Αξιολόγησης διδακτικής οικονομικών μαθημάτων που περιγράφονται στα ΑΠΣ Οικονομικών μαθημάτων. Μελέτες περίπτωσης: (αξιολόγησης Οικονομικών Μαθημάτων).

**Θεματική Γ: Ειδική διδακτική και πρακτική άσκηση**

**Γ.1. Διδακτική Οικονομικών ΙΙ (Χρήση Νέων Τεχνολογιών - Ειδικά θέματα Διδασκαλίας Οικονομικών)** (Εργαστηριακό μάθημα, 3ώρες εβδομαδιαία)

* Μελέτη εφαρμογής μεθόδων και τεχνικών διδασκαλίας οικονομικών μαθημάτων.
* Εφαρμογές Χρήσης Νέων Τεχνολογιών στη διδακτική των Οικονομικών ( Μελέτη περιπτώσεων από τη διδασκαλία Οικονομικών μαθημάτων (π.χ. λογιστική κά) με τη χρήση διαφόρων εξειδικευμένων λογισμικών (π.χ epsilon κά).
* Συγκριτική μελέτη μεθόδων/τεχνικών αξιολόγησης της διδακτικής πράξης στις περιπτώσεις χρήσης νέων τεχνολογιών στη διδασκαλία των οικονομικών.
* Μελέτες περίπτωσης: (ειδικών θεμάτων διδακτικής Οικονομικών).

**Γ.2. Μικροδιδασκαλία Οικονομικών** (Εργαστηριακό μάθημα, 3ώρες εβδομαδιαία)

* Παρουσιάσεις αναλυτικών σχεδίων διδασκαλίας οικονομικών μαθημάτων (Projects, μελέτες Περιπτώσεων, τεχνικές καταιγισμού ιδεών, μέθοδοι παιγνιώδους διδασκαλίας κλπ.).
* Συγκριτική μελέτη των αποτελεσμάτων των διαφόρων τεχνικών αξιολόγησης που χρησιμοποιήθηκαν στα σχέδια διδασκαλίας που παρουσιάστηκαν.
* Παρουσιάσεις 9 μικρο-διδασκαλιών ανά φοιτητή/τρια του προγράμματος για την απόκτηση του ΠΠΔΕ (απόφοιτο/τη ΤΟΕ) σε συνθήκες προσομοίωσης τάξης.

Οι 9 μικρο-διδασκαλίες κατηγοριοποιούνται ως εξής:

α) 3 μικρο-διδασκαλίες που αφορούν μαθήματα οικονομικών Γενικής Εκπαίδευσης.

β) 3 μικρο-διδασκαλίες που αφορούν εφαρμοσμένα οικονομικά μαθήματα Τεχνικής και Επαγγελματικής Εκπαίδευσης) και,

γ) 3 μικρο- διδασκαλίες που θα γίνουν αποκλειστικά με την χρήση Νέων Τεχνολογιών σε θεματικό πεδίο οικονομικών που επιλέγουν οι φοιτητές-τριες.

* Κατάθεση εργασίας που θα συμπεριλαμβάνει:

α) Τα αναλυτικά σχέδια των 9 μικροδιδασκαλιών.

β)Τα αποτελέσματα συζήτησης και αξιολόγησης κάθε μικροδιδασκαλίας.

γ)Έκθεση αυτοαξιολόγησης του φοιτητή/τριας του προγράμματος για την απόκτηση του ΠΠΔΕ (απόφοιτο/τη ΤΟΕ) για κάθε μία από τις (9) μικροδιδασκαλίες.

Συμπερασματικά, στο πλαίσιο του μαθήματος «Μικροδιδασκαλία των Οικονομικών» ο/η φοιτητής/τρια του προγράμματος για την απόκτηση του ΠΠΔΕ (απόφοιτος/τη ΤΟΕ) έχει υλοποιήσει 9 μικροδιδασκαλίες.

**Γ.3. Πρακτική άσκηση**

Η πρακτική άσκηση είναι υποχρεωτική. Στο πλαίσιο της πρακτικής άσκησης ο/η φοιτητής/τρια του προγράμματος για την απόκτηση ΠΠΔΕ (απόφοιτος/τη ΤΟΕ) υποχρεούται να παρακολουθήσει 10 διδασκαλίες γενικών οικονομικών μαθημάτων ή και εφαρμοσμένων οικονομικών μαθημάτων σε Γυμνάσια, Λύκεια (Γενικά και Επαγγελματικά).

Στο πλαίσιο παρακολούθησης κάθε διδασκαλίας ο/η φοιτητής/τρια του προγράμματος για την απόκτηση ΠΠΔΕ (απόφοιτος/τη ΤΟΕ) περιγράφει αναλυτικά και αξιολογεί γραπτώς την πορεία της κάθε διδασκαλίας ως προς την διαχείριση της τάξης (ανάπτυξη παιδαγωγικού κλίματος κά), την χρήση νέων τεχνολογιών και την επίτευξη των στόχων διδασκαλίας στον προβλεπόμενο διδακτικό χρόνο.

Μετά την ολοκλήρωση των 10 παρακολουθήσεων, ο/η φοιτητής/τρια του προγράμματος για την απόκτηση ΠΠΔΕ (απόφοιτος/τη ΤΟΕ) παρουσιάζει μία υποδειγματική διδασκαλία οικονομικού μαθήματος (γενικής ή επαγγελματικής εκπαίδευσης). Η υποδειγματική αυτή διδασκαλία ολοκληρώνεται με τη συμπλήρωση εντύπου αξιολόγησης από τους μαθητές και τη σύνταξη έκθεσης αυτοαξιολόγησης από τον φοιτητή/τρια του προγράμματος για την απόκτηση ΠΠΔΕ (απόφοιτος/τη ΤΟΕ).

Η αξιολόγηση της πρακτικής άσκησης προϋποθέτει την κατάθεση της μελέτης για κάθε μία από τις διδασκαλίες που παρακολούθησε ο φοιτητής καθώς και για την υποδειγματική διδασκαλία που υλοποίησε.

Συνολικά, με την ολοκλήρωση και της πρακτικής άσκησης ο κάθε φοιτητής/τρια γα την απόκτηση του ΠΠΔΕ (απόφοιτος/η του Τμήματος ΤΟΕ) έχει συμμετάσχει

στην υλοποίηση 20 διακριτών διδασκαλιών οικονομικών μαθημάτων για κάθε μία από τις οποίες έχει καταθέσει σχετική έκθεση.